Redakteursbrief: Maroela Media, drie jaar later: "Hier bly drake" | Maroela Media
Ons het vandeesweek Maroela Media se derde verjaardag gevier.
Toe ons drie jaar gelede Maroela Media se digitale deure oopgemaak het met 'n gesprek oor protesmusiek waaraan onder meer Steve Hofmeyr en Deon Opperman deelgeneem het, het ek nooit kon dink dat dié inisiatief so vinnig so groot sou word nie. Ons het natuurlik groot drome gedroom, maar min het ons geweet hoe die media-omgewing in die volgende drie jaar ryp sal word vir 'n alternatiewe mediaplatform. Ek onthou hoe ek, na afloop van die bekendstellingsfunksie, plat op die vloer van die restaurant gesit het en stom en verdwaas (en totaal uitgeput van die voorafgaande drie maande se werk) geluister het hoe my foon elke paar sekondes piep wanneer 'n nuwe "like" op Maroela Media se Facebook-blad bykom.
Ons het in die eerste maand 7 000 besoeke op die webwerf gehad.
In die afgelope maand, Julie 2014, het Maroela Media 872 500 besoeke gehad, en meer as 2.5 miljoen bladsye is deur ons lesers gelees (Google Analytics).
Ek reken dis nogal iets om op trots te wees.
Ons het drie jaar gelede 'n baie duidelike prentjie gehad van wie en wat Maroela sou wees: 'n Afrikaanse kuierplek, met lekker ligte inligting en vermaak vir 'n Afrikaanse gehoor op die internet. Nie nuus nie, nee. Ons sou fokus op stadige nuus: die nuus ágter die nuus, nuuskommentaar en gesprekke oor die nuus.
Dit het egter gou duidelik geword dat ons Afrikaanssprekende gehoor op soek was na 'n nuwe plek waar hulle hul nuus kan lees, veral digitaal. Hoe meer die lesers op ons nuusafdeling geword het, hoe meer kapasiteit het ons in die genereer van nuus ingestoot, tot op 'n punt waar die nuus die middelpunt van Maroela se webwerf én die span se funksionering is. Amper soos ons Afrikaanssprekendes se braaivleisvuur. Wat ons daarmee saam drink, en watter slaai die tannies opdis, en watter kleur die servette is, is bysaak – solank daar vleis is.
Maar net soos baie dinge verander het sedert ons drie jaar terug op die mediatoneel verskyn het, het baie dinge by Maroela Media dieselfde gebly.
Ons beskou onsself steeds heel eerste as 'n Afrikaanse kuierplek op die internet. Mense verlang terug na die dae toe hulle op Sondagmiddae ongenooid by die bure kon opdaag vir tee, en toe die kinders oor die straat kon hol om by die bure se kinders te gaan speel, of bendehuise in die veld kon maak. Dis iets wat waarskynlik nooit weer in Suid-Afrika gaan moontlik wees nie. Maar op 'n ander manier kuier onse mense nou weer lekker saam. Op Maroela kan hulle resepte deel, saam oor die rugby bespiegel en lekker kwaad word vir mekaar.
As ek een element van Maroela Media moet uitsonder wat die grootste bydrae tot ons sukses van die afgelope drie jaar gehad het, is dit waarskynlik die span agter die skerms. Nou kyk: as daar nou een bedryf is waar daar tans groot onsekerheid heers, is dit die mediabedryf. Die skuif van gedrukte na digitale media gee ooms oral grys hare, en vir die (enkeles) van ons wat uit die staanspoor 'n digitale platform was, is 'n volhoubare besigheidsmodel en 'n klomp ander goed 'n groot uitdaging. As 'n geleentheid oor ons pad kom, moet ons dit aangryp. As 'n adverteerder môre sy Engelse advertensie in pragtige kreatiewe Afrikaans op ons tuisblad wil hê, moet ons inspring en help vertaal. As 'n kameelperd wat agterop 'n vragmotor ry sy kop teen 'n brug stamp, moet ons sorg dat ons eerste die foto én die storie in die hande kry – of dit nou Kersdag of jou oumagrootjie se verjaardag is. As daar nuwe neigings in die web- en digitale omgewing is, moet ons seker maak ons implementeer dit so vinnig en sinvol as moontlik.
Die Maroela-span wat hierdie uitdagings hanteer, is 'n spesie op hul eie. Hulle kan selde vooruit beplan – dit maak gewoon nie sin nie. Hulle moet iets van alles kan doen. Net as hulle gewoond is aan een manier van doen, verander dit. Hulle moenie bang wees vir verandering nie. Hulle moet heeltyd op hul selfone, tablette en rekenaars wees om op hoogte te bly. Hulle moet áltyd beskikbaar wees. Hulle weet nooit presies wat môre gaan gebeur nie, en daaroor moet hulle opgewonde wees. Hulle moet floreer op krisisse en op hul beste presteer onder druk. Hulle mag nooit hul sin vir humor verloor nie, want dis dikwels hul behoud. Ek is geseënd om so 'n span te hê.
Wat lê voor? Ons weet nie. Dit voel elke dag of ons maar ongekarteerde waters binnevaar, en soos die ontdekkingsreisigers van ouds ons roetekaart wil merk met "Here be dragons", oral waar detail ontbreek. Dat ons egter dit wat ons nou doen, gaan aanhou doen, net meer en beter, is beslis so.
By 'n kongres oor die toekoms van media en die advertensiewese in Suid-Afrika wat ek vroeër die week bygewoon het, sê prof. Anton Harber van Wits die volgende: "In this climate, leadership is about leading your team to embrace uncertainty, unpredictability, failure and lack of control. The people who thrive in this atmosphere are those who say, I love the lack of control, the flux, the experiments, the uncertainty."
In dié atmosfeer sal Maroela Media die drake verslaan.
Baie geluk Maroela! Dit was die beste ding wat met my gebeur het toe ek Mareola ontdek het. Ek geniet elke oomblik wat ek hier kan kuier.
Baie geluk! Maroela Media het regtig 'n sinvolle én lekker kuierplek geword. Ek haal my hoed af vir jou, Susan! Doen asseblief so voort.
Baie geluk weereens met jul 3de Verjaardag. Ekt al heerlik met Esté gesels in die ateljee oor PROJEK KOMBERSIE (Op Facebook) en het VERSKRIKLIK baie terugvoer gekry nadat die program uitgesaai was van die publiek wat deel wou hê aan die Projek…baie dankie daarvoor. Ek bid julle Jesus se sëenwense toe.
Malinda du Randt
Shalom Susan. Baie seen word julle toegewens. ek is baie bly dat ek jul ontdek het. ek hou van jul verskeidenheid en die feit dat ek kan kies wat om vinnig te lees. ek hou van jul taaltoffie. ek tuisskool my dogter en my gunsteling vak op skool was Afrikaans. nou kan ek haar aan al ons Pragtige woorde bekendstel. Dan hou ek ook van jul gereelde video van iets mooi of interessant. daar is soveel lelik daarbuite maar net soveel mooi. Dit hang van jou fokus af. Nog n pluimpie – ek kon n engelse vriendin aan jul bekendstel… Lees meer »
Beste Susan, Hoop jy sien hierdie raak! Nie tyd om te soek waar ek kan e-pos, maar ek wil jul tog net herinner, sover ek weet is 14 Aug Afrikaanse Taal Dag. Maak tog bietjie iets groots en lekkers daarvan daardie dag?! Wat van sommer 'n paar mooi ou gedigte as 'n lekker ekstratjie – soos mooiste Winternag van Eugene Marais (siende dit nog koud is!) ag en Np Van Wyk Louw en, en, en… en sommer allerhande lekkerlees dinge so tussen al die berigte van "doom" en "gloom" wat ongelukkig elke dag gebeur en geplaas moet word. Wil so… Lees meer »